แบงก์-เอกชนเร่ง‘พท.’กำหนดเงื่อนไขบ้านหลังแรกก่อนอ่วม
แบงก์หวั่นตลาดบ้านครึ่งปีหลังซบเซา วอนรัฐบาลรีบแจงเงื่อนไขโครงการสินเชื่อบ้านหลังแรกให้ชัดเจน
20 ส.ค. 2554

แบงก์หวั่นตลาดบ้านครึ่งปีหลังซบเซา วอนรัฐบาลรีบแจงเงื่อนไขโครงการสินเชื่อบ้านหลังแรกให้ชัดเจน
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า โครงการสินเชื่อบ้านหลังแรกดอกเบี้ย 0% เป็นเวลา 5 ปี ของพรรคเพื่อไทย (พท.) คาดว่ากว่าจะเริ่มมีความชัดเจนอาจต้องใช้เวลาอีก 3-4 เดือน เพื่อให้การจัดตั้งรัฐบาลและการเบิกจ่ายงบประมาณสำหรับปีหน้าในเดือน ต.ค.แล้วเสร็จ จึงควรกำหนดเงื่อนไขรวมถึงระยะเวลาที่จะเริ่มโครงการให้ชัดเจนก่อน เพื่อให้ภาคธุรกิจยังทำธุรกิจต่อไปได้
นายชาติชาย กล่าวว่า ยิ่งนโยบายมีความชัดเจนช้า ยิ่งทำให้ผู้ที่ต้องการซื้อบ้านชะลอการตัดสินใจไปก่อน เพื่อรอการใช้สิทธิจากนโยบายรัฐ
“อัตราการโอนบ้านในเดือน ก.ค.เริ่มปรับตัวลดลงแล้ว เชื่อว่าสาเหตุหลักมาจากการเร่งโอนเพื่อปิดไตรมาสที่ผ่านมา ส่วนผลกระทบจากการชะลอโอนเพื่อรอนโยบายรัฐ คาดว่าจะอยู่ในกลุ่มบ้านเดี่ยวที่ใช้ระยะเวลาก่อสร้างโครงการ 6 เดือน ส่วนกลุ่มคอนโดมิเนียมจะไม่กระทบมากนัก เพราะใช้เวลาก่อสร้างนานกว่า หากลูกค้าไม่ยอมโอนตามระยะเวลา เจ้าของโครงการมีสิทธิยึดกลับไปขายใหม่ได้” นายชาติชาย กล่าว
“เรายังคาดว่าตลาดสินเชื่อบ้านในครึ่งปีหลังยังเติบโตได้ที่ 2-2.2 แสนล้านบาท หลังจากที่ครึ่งแรกทำไปได้แล้ว 1.8 แสนล้านบาท เนื่องจากรัฐบาลใหม่มีเสียงตอบรับและความเชื่อมั่นดี ทำให้การใช้จ่ายหรือการลงทุนน่าจะขยายตัวต่อเนื่อง” นายชาติชาย กล่าว
ด้านนายโอภาส ศรีพยัคฆ์ กรรมการผู้จัดการ บริษัท แอล.พี.เอ็น. ดีเวลลอปเมนท์ กล่าวว่า ถ้าภายในเวลา 6 เดือน หลังจากรัฐบาลใหม่เข้าทำงานแล้วยังไม่มีความชัดเจนในนโยบายดังกล่าวหรือมีการยืดเยื้อออกไป จะส่งผลกระทบรุนแรงต่อธุรกิจอสังหาริมทรัพย์และสินเชื่อบ้านของธนาคารพาณิชย์
“คนซื้อบ้านก็จะรอที่ซื้อไปแล้วก็ยังไม่ยอมโอน ซึ่งจะทำให้ผู้ประกอบการขายบ้านไม่ออกและธนาคารก็ปล่อยสินเชื่อไม่ได้” นายโอภาส กล่าว
อย่างไรก็ตาม นายโอภาส กล่าวอีกว่า ในขณะนี้ยังไม่เห็นสัญญาณที่แสดงให้เห็นว่า ประชาชนชะลอการโอนบ้านเพื่อรอดอกเบี้ย 0% ตามนโยบายหาเสียงของพรรคเพื่อไทย